**Den norske Israelsmisjon** (**DNI**) er Norges nest eldste misjonsorganisasjon, stiftet som *Forening af Israels venner*, 12. juni 1844 i Stavanger. Israelsmisjonen er i dag en landsdekkende bevegelse som samler medlemmer og partnere fra en stor bredde i kristennorge. Organisasjonen er åpen for alle som ønsker å dele evangeliet og som har en positiv grunnholdning til både jøder og arabere.

Organisasjon
------------

Organisasjonen arbeider etter et dobbelt formål, som skriver seg tilbake til 1844: "Den Norske Israelsmisjon, som arbeider på Guds ords og den lutherske bekjennelses grunn, har til formål å vekke til ansvar for jødene, forkynne evangeliet for dem og vise dem kristen kjærlighet". Dette kommer til uttrykk i visjonen; «Evangeliet tilbake til jødene». Visjon har utgangspunkt i Paulus brev til Romerne 1,16 slik de beskriver den.

Israelsmisjonens misjonsarbeid er preget av en misjonsforståelse som preges av fire kjerneverdier: 

* Diakoni
* Solidaritet
* Freds- og forsoningsarbeid
* Evangelisering og disippelgjørende arbeid

Enkeltmennesker er engasjert gjennom frivillighetstjenester og abonnement på bladet Først. Organisasjonen er medlemsbasert, hvor medlemmene har tale og stemmerett ved organisasjonens årlige landsmøte. Medlemskap ble fra 2020 knyttet til fast givertjeneste, som i Israelsmisjonen kalles «Medvandrer».

Organisasjonen er en tverrkirkelig bevegelse, selv om organisasjonen har et evangelisk-luthersk bekjennelsesgrunnlag. Menigheter og forsamlinger har misjonsavtaler med organisasjonen, som fungerer som en kanal for norske menigheter og forsamlinger sitt misjonsengasjement overfor det jødiske folk.

Israelsmisjonen er med i Samarbeid Menighet og Misjon (SMM) som ble stiftet i 1994. SMM er et samarbeid mellom sju misjonsorganisasjoner og Den Norske Kirke. Organisasjonen har vært med i dette samarbeidet siden starten. Visjonen til SMM er: Misjonerende menigheter, - der evangeliet frigjør og utruster mennesker til å dele troen gjennom nærvær, handling og ord, lokalt og globalt.

Av internasjonale samarbeidspartnere kan *Jews for Jesus* nevnes, Lausannebevegelsen, og nettverket *Lausanne Consultation on Jewish Evangelism* (*LCJE*).

Administasjon
-------------

Organisasjonen har arbeid i store deler av Norge, men med hovedtyngde på Sør-Vestlandet. Den er sentraltstyrt, med kontor i Oslo. Arbeidet er delt inn i fire avdelinger:

* Arbeid i Norge
* Arbeid i Israel
* Administrasjon og økonomi
* Internasjonalt engasjement

### Generalsekretær

* 2020–: Vegard Soltveit (assisterende generalsekretær siden 2016)
* 1997-2019: Rolf Gunnar Heitmann
* ?-1997: Helge Aarflot

### Arbeid i Norge

Arbeidet i Norge ledes av Anne Lise Søvde Valle. Avdelingen har til formål å vekke kristne til et misjonsansvar overfor det jødiske folk. Arbeidet har siden 1918 vært organisert med en kretsstruktur, i 2019 hadde organisasjonen 10 kretser, og i 2023 11 kretser. Landsmøtet 2020 gav sin tilslutning til at Israelsmisjonen skulle arbeide for å få en mer fleksibel og dynamisk organisasjonsmodell, som var mindre avhengig av kretsstruktur.

### Arbeid i Israel

Arbeidet i Israel er fra 2019 ledet av John Sode-Woodhead, som også er Israelsmisjonens representant i landet. Fra 1949 har organisasjonen hatt misjonsarbeid i staten Israel. Dette er det største arbeidet drevet av organisasjonen utenfor Norge. I Israel er Israelsmisjonen registrert som en egen organisasjon, under navnet *Norwegian Church Ministry to Israel* (NCMI). Arbeidet er i stor grad knyttet til byene Haifa (*Beit Eliahu*), Jerusalem (*Caspari Center for bibelske og jødiske studier* og *Machaseh*, og *Jerusalem Institute of Justice* ) og Tel Aviv (*Imannuel Ministry* sammen med *Immanuel Church* ). Det er også et bibelskoletilbud for norske ungdommer, på to måneder med bibelundervisning, ekskursjoner og praktisk tjeneste. Høsten 2018 var kurset i samarbeid med Ungdom i Oppdrag, og fra høsten 2019 i samarbeid med Helgeland Folkehøyskole.

Blant annet har Ole Christian Kvarme, Olav García de Presno og Torkild Masvie deltatt i arbeidet i Israel.

Noter
-----

1. ↑  Samme formålsparagraf som for Den Norske Israelsmission fra 1918. Se Skarsaune s. 213.
2. ↑  Rom. 1:16 For jeg skammer meg ikke over evangeliet. Det er en Guds kraft til frelse for hver den som tror, jøde først og så greker. (Bibelen, 2011-oversettelse)
3. ↑  Opptelt fra hjemmesiden.
4. ↑  Landsmøtereferat foreløpig ikke tilgjengelig.

Referanser
----------

1. 1 2 3  «Kort om DNI - Den Norske Israelsmisjon». *www.israelsmisjonen.no*. Besøkt 28. februar 2020.
2. ↑  «Organisasjon». *Israelsmisjonen* **(norsk)**. Besøkt 28. februar 2020.
3. ↑  «Ny ordning for medlemskap». *Israelsmisjonen* **(norsk)**. Besøkt 28. februar 2020.
4. ↑  «Menighet». *Israelsmisjonen* **(norsk)**. Besøkt 28. februar 2020.
5. ↑  «SMM». *Samarbeid menighet og misjon*. Besøkt 28. februar 2020.
6. ↑  «Ung satsing i gammel misjon». *dagen.no* **(norsk)**. 11. juli 2016. Arkivert fra originalen 28. februar 2020. Besøkt 28. februar 2020.
7. 1 2  «Vegard Soltveit ny general-sekretær i Israelsmisjonen». *Sambåndet*. Besøkt 28. februar 2020.
8. ↑  «Søvde Valle til Israelsmisjonen». *Old* **(norsk)**. Besøkt 28. februar 2020.
9. ↑  Skarsaune, Oskar (1994). *"Israels venner"*. Luther. s. 213. ISBN 8253175639.
10. ↑  «Kretsene - Den Norske Israelsmisjon». *www.israelsmisjonen.no*. Besøkt 29. februar 2020.
11. ↑  «Messianic Congregation | Beit Eliyahu בית אליהו | חיפה». *Beit Eliyahu* **(engelsk)**. Besøkt 28. februar 2020.
12. ↑  «Beit Eliahu». *Israelsmisjonen* **(norsk)**. Besøkt 28. februar 2020.
13. ↑  «Caspari Center». *Israelsmisjonen* **(norsk)**. Besøkt 28. februar 2020.
14. ↑  «Welcome». *machaseh* **(engelsk)**. Besøkt 28. februar 2020.
15. ↑  «Machaseh». *Israelsmisjonen* **(norsk)**. Besøkt 28. februar 2020.
16. ↑  «Home». *Jerusalem Institute of Justice* **(engelsk)**. Besøkt 28. februar 2020.
17. ↑  «Menneskerettigheter». *Israelsmisjonen* **(norsk)**. Besøkt 28. februar 2020.
18. ↑  «Immanuel Church Jaffa» **(engelsk)**. Besøkt 28. februar 2020.
19. ↑  Vego, Sondre. «First:Israel». *return2sender*. Besøkt 28. februar 2020.

Litteratur
----------

* Skarsaune, Oskar (1994). *"Israels venner"*. Luther. ISBN 8253175639.
* *Framtid for Israel*. Den norske israelsmisjon. 1995. ISBN 8290808097.
* *Ved Den norske Israelsmissions halvhundredeaars-Jubilæum i 1894*. Christiania: Komiteen. 1894.